Foto’s: Polisie op soek na dié verdagtesFoto verskaf deur die SAPD Die polisie in Mpumalanga is op soek na ŉ groep mans wat Maandag glo ŉ juwelierswarewinkel by I’langa Mall in Nelspruit beroof het. Kol. Mtsholi Bhembe, woordvoerder van die polisie, het gesê die rooftog het omstreeks 17:20 plaasgevind. “Die twee mans in polisieuniform het die winkel betree en die veiligheidswag aan diens genader. Die beampte was agterdogtig oor die twee en ŉ groep gewapende mans het daarna skielik die winkel betree en die personeel met vuurwapens gedreig. Hulle het ŉ onbekende bedrag kontant gesteel en in ŉ wit Ford Ranger (registrasienommer HTC 429MP) van die toneel gevlug,” het Bhembe verduidelik. Niemand is nog in verband met die rooftog in hegtenis geneem nie. Die polisie ondersoek ŉ saak van sakeroof en identiteitsbedrog van die persone wat hulself as polisiebeamptes voorgedoen het.